Til: Årsmøtet til JF-P

Fra: Seksjonsstyret

Dato: 7. september 2018

**Sak 8: Orientering om verdiundersøkelse.**

Jurister i privat sektor og deres bidrag til verdiskaping

Juristforbundet Privat har i lengre tid fokusert på å synliggjøre betydningen og verdien til jurister i privat sektor. Som del av denne strategien, har styret i JF fått utarbeidet en utredning om jurister i privat sektor og deres bidrag til verdiskaping.

JF-P innhentet tilbud fra tre relevante analyseselskaper i april 2018. Etter vurdering av tilbudene og muntlige forhandlinger, valgte JF-P analyseselskapet Menon som oppdragstaker. Oppdraget ble utført i perioden mai til august 2018. I august 2018 leverte Menon en rapport.

Rapporten fra Menon omhandler juristenes bidrag til verdiskaping i samfunnet. Den fokuserer på verdiskapingsbidraget i privat sektor, inkludert de som jobber i offentlig eide organisasjoner og bedrifter som er organisert i Spekter. Rapporten vurderer omfanget av både verdiskaping i bedriftene og virkningen som har betydning utenfor bedriftene.

Rapporten viser at juristene i privat sektor skaper store verdier for bedriftene der de er ansatt, men også bidrar til verdiskaping utenfor bedriften. Verdiskapingsbidraget er beregnet til over 2 millioner kroner per år, noe som er mer enn det dobbelte av den gjennomsnittlige lønnsinntekten. I Fastlands-Norge er verdiskapingen per sysselsatt på knappe 1 million kroner. Rapportens funn viser at jurister i privat sektor skaper verdier for bedriftene utover det lønnsinntekten skulle tilsi. Juristene har en viktig betydning for virksomhetene og er meget lønnsomme for bedriftene.